師奶

師奶，其實即係稱呼阿媽或者奶媽嘅代名詞，喺同村鄰里之間作為互相嘅招呼，潛在住讚揚母愛偉大嘅意味；不過又據聞因為咁樣而出現咗一個幾得意嘅情形，就係話喺以前如果對住一個未結婚嘅女人叫佢做「施奶」，換嚟嘅反應多數會好激烈，最可能會係回應一句：「我啋！大吉利是！」嚟阻止哩個稱呼，原因係冇懷孕就唔會有奶水，而中國人嘅舊觀念普遍認為，未婚懷孕係件敗壞家聲嘅醜事，咁都未結婚未做人阿媽又點會有奶可施，於是名節為上就要阻止人叫佢做施奶。

另外，師奶哩個寫法，喺以前係啲武館跟人學師嘅徒弟用嚟稱呼嗰啲做師父嘅老婆，會叫佢做「師母」或者「師奶」，後來隨住社會慢慢現代化，學功夫嘅人逐漸減少，慢慢啲人就將「師奶」哩個詞語同「施奶」嘅寫法融合變成同義詞，「奶」字嘅讀音亦變成高N音。

用法

街坊用語
師奶係舊一輩嘅屋村街坊最鍾意用嘅招呼用詞，佢哋會叫鄰里裡面嫁咗人嘅女士做乜師奶物師奶，譬如叫陳生個老婆係「陳師奶」，張生個老婆係「張師奶」，代替咗「陳太太」，「張太太」作為互相嘅稱呼。因為喺以前嚟講，啲鄰里關係係比較和諧友好，街坊之間經常互相照應，而咁樣嘅稱呼可以令到左鄰右里間嘅關係更加拉近，感覺親切而唔會太生外。

「靚師奶」與「黃面婆」
但係今日哩個師奶嘅詞語已經有所演化；街坊之間仍然都有用佢嚟互相招呼，但係如果遇到啲後生嘅太太，或者仍然有化吓粧，比較識得打扮嘅太太，就要識得喺師奶前面加個「靚」字，因為哩啲做咗人老婆嘅太太會覺得，俾人感覺係「靚師奶」，總好過俾人覺得自己係「黃面婆」。

取笑人用
除咗對街坊使用之外，師奶哩個詞語更加演化到唔一定稱呼已婚嘅女人；若果喺邊度見到一個冇乜化粧，衣著外表亦冇乜魅力可言嘅未婚女性，明明未結婚但係望落去成個家庭主婦咁嘅，就會俾人笑佢係「師奶款」，但哩個係貶義嘅稱呼嚟，唔好亂咁對人講。

「師奶殺手」
香港有一個知名嘅藝員叫做陶大宇，曾幾何時因為一套電視劇《刑事偵緝檔案》而人氣暴升，阿大宇喺劇中係飾演一個叫做張大勇嘅精明幹探，個款英姿凜凜，而且仲屢破奇案，威風嘅形象深受廣大觀眾嘅歡迎。哩套劇當時係喺夜晚嘅黃金時段度播出，當時最多人睇嘅就係嗰啲師奶級嘅女士，真係集集咁追嚟睇；之後喺一次公開嘅劇集宣傳場合入面，身為主角嘅陶大宇俾一大班師奶影迷瘋狂咁圍住要求合照同埋簽名，第二日報紙嘅娛樂版就作咗「師奶殺手」哩個綽號嚟形容陶大宇嘅魅力。跟住之後，凡親成為嗰期最受歡迎嘅男藝人，就會用「師奶殺手」哩個稱號嚟稱呼佢，直頭當係代名詞咁嚟用。

女人